Бапкерлер достығы

Әл Фараби атындағы Қазақ Ұлттық университеті және балалар мен жасөспірімдерге арналған республикалық «Ұлан» газеті арасында кейінгі жылдары шығармашылық- достық мектебі қалыптасты.ҚазҰУ- дың журналистика факультетінде білім алғысы келетін жастарды шығармашылық тұрғыдан дайындауда «Ұлан» газеті қыруар еңбек атқарып отыр. «Журналист болғың келе ме?» деп аталатын форумды өткізу аясында газет қызметкерлері болашақ журналистердің еңбектерін сараптайды. «Құрметті талапкер! Болашақта журналист болғың келе ме? Еліміздегі ең мәртебелі жоғары оқу орны - Әл Фараби атындағы Қазақ Ұлттық университетінің журналистика факультетінде оқығың келе ме? Ендеше бұл бәйге сен үшін!» деп басталатын бәйге шарттары жарияланатын газеттегі мақаланың алғашқы жолдары жас оқырмандардың көздеріне оттай басылатын дәрежеге жетті.Өйткені, бұл аталмыш шара биыл алтыншы рет өткізілмек. Бәйгеге ұсынылған тақырыптар бойынша хаттар легі ағылады редакция қоржынына. Өз көзқарастарын, ойларын жеткізе білген болашақ қаламгерлер жеңімпаз атанады. Мысалы, өткен жылғы байқауда еліміздің әр түкпірінен 15 талапкер жеңіс мәресіне жетіп,арнайы дипломдармен марапатталды.Жыл сайынғы форумды ұйымдастыру мен жүргізу тізгінін сол бәйге жеңімпаздары алып, белсенділік танытулары да дәстүрге айналған.

Әр жылғы көктемде6 наурыз айында Әл Фараби атындағы Қазақ Ұлттық университеті журналистика факультетінің есігі айқара ашылады. Әдеттегіден тыс мерекелік нышан пайда болып, мектеп формаларын киген жасөспірімдер легін жетектеген ата-аналар жүреді. Дәлізден бастап форум өтетін залға дейін көз жауын алатындай етіп безендіріледі. Өткен жылғы салтанатты жүргізу мәртебесі Алпамыс Файзолла мен Назерке Жайлауға тиген. Олар өз бастарынан дәл осындай сезімдерді кешкендерін ағынан жарыла айта отырып, кездесу көрігін қыздыруға ат салысты.

Жеңімпаздарға арнайы дипломдар мен сыйлықтар тапсыруға «Ұлан» газетінің бас редакторы Бағдат Мәжитов және факультеттің оқытушы- профессорлары шақырылды. Қонаққа келген түлектерді университеттің мұражайымен таныстыруды мекеме қызметкерлері жалғастырып, ашылғанына 80 жыл толғалы отырған оқу орнының тамыры тереңде жатқан тарихын айтумен ұластырды. Сонан соң телестудия, радиостудия және университет баспасы жұмыстары көрсетілді. Күн сайынғы үлкен үзілісте 25 минут көлемінде студиядан тікелей эфирге шығудың сәтін тамашалаған талаперлердің көкіректеріндегі журналист болсам деген арманның асқақтай түскені анық еді. Студенттік әл Фараби радиосының тікелей эфир тізгінін еркін ұстауға әбден дағдыланған Қарашаш Есенбай мен Ақсәуле Әбітай тыңдармандармен ашық, табиғи түрде, еркін байланысудың үлгісін болашақ журналистерге көрсете алды. Форумның әсерлі өтуіне әр жылғы байқау жеңімпаздары да атсалысуы да лайықты жалғасын тапқан жай. Түстен кейінгі шеру балалар мен жасөспірімдерге арналған республикалық «Ұлан» газеті ұжымымен танысумен жалғасқан болатын. Ондағы тілшілер қауымымен өткен әңгіме-дүкен де оқушылардың санасында тек қана жақсы қасиеттердің қалыптасуына жол ашқандай болды.Сол бір игі шараның жеңімпаздары болған 1 курс студенттері Жайықова Айзада, Аққайыр Жадыра, 2 курс студенттері Назерке Жайлау ,Алпамыс Файзолла, Гүлжанат Әділбекқызы, Нұргүл Еркінқызы, 3 курс студенті Досжан Балабекұлы,4 курс студенті Мейірім Ердәулеттер университет қабырғасында білімдерін жалғастыруда.

Міне, осы тамаша дәстүр алдағы жылы да жалғасын таппақшы. Болашақ қаламгерлер бапкерлері болып отырған Әл Фараби атындағы Қазақ Ұлттық университетінің журналистика факультеті және балалар мен жасөспірімдерге арналған республикалық «Ұлан» газеті арасында шығармашылық достық жалғаса түспек.

Клара Қабылғазина, филология ғылымдарының кандидаты,

Әл Фараби атындағы Қазақ Ұлттық университеті журналистика факультетінің ассоциир профессоры